[{"text_idx": "#000000", "text": "Manko de fido kaj mono g\u0302enas al UEA kaj TEJO"}, {"text_idx": "#000001", "text": "La membreco de UEA kaj TEJO kostas tro kaj ne utilas sufic\u0302e. Krome multaj potencialaj membroj ne fidas la gvidantojn de la asocioj kaj ne konsentas pri ilia politiko. Tion montras respondoj en reta enketo farita de UEA kaj TEJO."}, {"text_idx": "#000002", "text": "Respondoj de personoj, kiuj indikis, ke ili ne estas individuaj membroj. \"S\u0302ang\u0302oj pri politiko\u201d estas sumigo de la tri respondoj: s\u0302ang\u0302oj pri la politiko de UEA/TEJO\u201d, \u201ds\u0302ang\u0302oj pri politiko de TEJO\u201d, \u201ds\u0302ang\u0302oj pri politiko de UEA\u201d. La grafikaj\u0302o bazig\u0302as sur la pli frue publikigita statistika raporto pri la enketo."}, {"text_idx": "#000003", "text": "En au\u0306gusto 2020 UEA kaj TEJO entreprenis retan enketon por esplori, kial oni alig\u0302as au\u0306 ne alig\u0302as al la asocioj, kaj kiel indus s\u0302ang\u0302i la kotizan sistemon por allogi pli da homoj. La rezultoj de la enketo montris, ke la nunaj membroj estas idealismaj, sed ke necesus proponi pli da konkretaj avantag\u0302oj por ke ankau\u0306 aliaj alig\u0302u."}, {"text_idx": "#000004", "text": "Tamen tiam ne estis publikigitaj detaloj pri la kritikaj vidpunktoj de respondintoj. Post kritiko pri tio en la komitata diskutejo, Aleks Kadar, la g\u0302enerala sekretario de UEA, respondis, ke la estraro pripensos, c\u0302u eblos publikigi la kritikajn komentojn."}, {"text_idx": "#000005", "text": "Tion li skribis la 5-an de septembro. Kiam post pli ol ses semajnoj dau\u0306re nenio au\u0306dig\u0302is, komitatanoj denove demandis pri la afero."}, {"text_idx": "#000006", "text": "\u2013 La Estraro de UEA estas pritraktanta la aferon kun la Estraro de TEJO, ni ne forgesis g\u0302in. Ni tenos vin informataj, respondis Aleks Kadar la 23-an de oktobro."}, {"text_idx": "#000007", "text": "Pasis ankorau\u0306 pli ol monato, sed fine, la 24-an de novembro en la komitata listo de TEJO aperis raporto pri la skribaj komentoj. La estraro de UEA tamen ne tenis sian komitaton informita \u2013 nenio aperis pri la temo en ties retlisto."}, {"text_idx": "#000008", "text": "En la raporto ne estas publikigitaj c\u0302iuj respondoj al la malfermaj demandoj en la enketo, sed aperas resumo de ilia enhavo."}, {"text_idx": "#000009", "text": "La plej ofta respondo al la demando pri \u201dkromaj kialoj por ne membrig\u0302i\u201d estis, ke la kotizo estas tro alta \u2013 la kosto de la membrig\u0302o estas menciita en 20 respondoj. Krome kelkaj respondintoj diras, ke estas tro komplike alig\u0302i au\u0306 pagi. Plie, 12 respondoj mencias, ke ne estas sufic\u0302e da avantag\u0302oj de la membreco."}, {"text_idx": "#000010", "text": "El la nemateriaj kialoj ne membri en UEA au\u0306 TEJO, plej ofte, sesfoje, estas menciita manko de fido je la gvidantoj de la asocioj. Kvin respondintoj mencias malkonsenton pri la politiko de la asocio, sed ne klaras, pri kio temas la malkonsento."}, {"text_idx": "#000011", "text": "Kelkaj respondintoj mencias ankau\u0306 malefikan au\u0306 maltau\u0306gan administradon au\u0306 komunikadon, kaj nesufic\u0302an atenton al loka agado."}, {"text_idx": "#000012", "text": "Ankau\u0306 responde al demando pri la g\u0302enerala funkciado de la asocioj multaj plendas pri manko de subteno al kaj kontakto kun loka agado. Dek kvar respondintoj volas vidi pli konkretan agadon kiu pli proksimas al la membraro."}, {"text_idx": "#000013", "text": "Aldone, kvin respondintoj volis ke UEA kaj TEJO estu pli travideblaj pri tio, kiel ili funkcias, kien iras la mono de la membroj kaj kiuj estas la konkretaj rezultoj de la agado."}, {"text_idx": "#000014", "text": "Tre granda parto de la respondintoj evidente ne lasis skriban komenton, c\u0302ar entute venis 266 respondoj al la reta enketo."}, {"text_idx": "#000015", "text": "La respondoj de tia reta enketo evidente ne donas reprezentan bildon pri la opinioj de UEA-membroj. Des malpli la respondoj donas bildon pri la opinioj de nemembroj, c\u0302ar la enketilo c\u0302efe estis diskonigita tra la retaj kanaloj de UEA."}, {"text_idx": "#000016", "text": "Tamen eblas konkludi almenau\u0306, ke tre multaj esperantistoj ne klare vidas la avantag\u0302ojn de membreco en UEA au\u0306 TEJO, kaj ke multaj s\u0302atus pli bone kompreni, kion la asocioj efektive faras."}, {"text_idx": "#000017", "text": "Kritikaj vidpunktoj kas\u0302itaj post enketo de UEA"}, {"text_idx": "#000020", "text": "Legorondo logas libremulojn el c\u0302iuj kontinentoj"}, {"text_idx": "#000022", "text": "C\u0302u vi havas ekzemplojn de tiaj homoj?"}, {"text_idx": "#000027", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}]